GALERIE FOTO "Revenirea Simonei Halep poate destabiliza clasamentul WTA" Ce cred americanii că va face românca la Miami
Simona Halep va reveni în circuitul WTA într-o partidă pe care o va disputa în primul tur al competiției WTA 1000 de la Miami împotriva spanioloaicei Paula Badosa.
Simona Halep este respectată și apreciată în vest, iar acest lucru transpare și în articolele publicate în presa americană.
Cu doar câteva zeci de ore înainte de debutul româncei la Miami, care consemnează revenirea sa în tenisul profesionist, după aproape 18 luni de pauză, americanii au scris că o văd pe româncă fiind capabilă să destabilizeze configurația vârfului clasamentului mondial.
Americanii o văd pe Simona Halep capabilă de orice, în sezonul de zgură
Halep este notată ca o rivală demnă până și pentru Iga Swiatek, a cărei "împărății" la Roland Garros poate fi pusă în pericol de câștigătoarea ediției 2018 a turneului de mare șlem de la Paris.
Cu toate acestea, șansele Simonei Halep la un parcurs memorabil în turneul WTA 1000 de la Miami sunt limitate inclusiv de rezultatul tragerii la sorți. Dacă va trece cu bine de primul tur, Halep o va întâlni tocmai pe Aryna Sabalenka - dublă câștigătoare în Openul Australiei și număr doi mondial.
"În Miami îi va fi dificil să aspire la obiectivul maxim."
"Revenirea Simonei Halep deschide noi scenarii pentru toate vedetele circuitului WTA care au concurat în ultimele luni fără a o avea rivală pe româncă.
Halep va fi o variabilă care ar putea destabiliza ierarhia WTA, subminând toate jucătoarele de top care aspiră să câștige turnee.
Simona are un spirit de luptăoare; se va întoarce pe teren pentru a câștiga și nu doar pentru a juca rolul de actriță secundară. Românca va încerca să-și recapete rolul de actriță principală, care i-a fost negat în ultimul an și jumătate.
În Miami, având în vedere și tabloul foarte complicat, îi va fi dificil să aspire imediat la obiectivul maxim, ținând cont că nu a jucat un meci oficial din august 2022.
Dar deja în sezonul de zgură, dacă va recupera strălucirea fizică, va putea să provoace împărăția Igăi Swiatek la Roland Garros, dar și statutul Sabalenkăi, al Rybakinei și al americancei Gauff," a scris Tennis World USA.
Simona Halep, Ana Bogdan, Sorana Cîrstea și Jaqueline Cristian sunt cele patru sportive din România care vor juca în turneul de la Miami (19-31 martie).
Urmăriți SPORT.RO și pe Google News